REGLAMENT INTERN DE LA FACULTAT D'EDUCACIÓ DE LA UNIVERSITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/5599)
  + [Valencià](/va/acuerdo/5599)






Selector de idioma

Leer

* [Español](/es/acuerdo/5599)
* [Valencià](/va/acuerdo/5599)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT INTERN DE LA FACULTAT D'EDUCACIÓ DE LA UNIVERSITAT D'ALACANT[Butlletí Oficial Universitat d'Alacant](/ca/Publicacion)
===============================================================================================================================

Secretaria General

Butlletí Oficial Universitat d'Alacant





REGLAMENT INTERN DE LA FACULTAT D'EDUCACIÓ DE LA UNIVERSITAT D'ALACANT

Data d'aprovació
:   17/12/2019

Data de publicació
:   17/12/2019

Òrgan competent
:   Consell de Govern

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/pdf.asp?pdf=5599.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/5599)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/5599)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT INTERN DE LA FACULTAT D'EDUCACIÓ DE LA UNIVERSITAT D'ALACANT&url=https://www.boua.ua.es/va/acuerdo/5599)

**Títol:** REGLAMENT INTERN DE LA FACULTAT D'EDUCACIÓ DE LA UNIVERSITAT D'ALACANT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimarts, 17 de desembre de 2019

El Consell de Govern de la Universitat d'Alacant, en la sessió ordinària del dia 17 de desembre de 2019, ha aprovat per unanimitat el Reglament Intern de la Facultat d’Educació.

REGLAMENT INTERN DE LA FACULTAT D’EDUCACIÓ DE LA UNIVERSITAT D’ALACANT

EXPOSICIÓ DE MOTIUS

L'aprovació de l'Estatut de la Universitat d'Alacant per Decret 25/2012, de 3 de febrer, del Consell de la Generalitat Valenciana , publicat en el Diari Oficial de la Generalitat Valenciana de 9 de febrer de 2012, suposa l'adaptació de la norma fonamental de la Universitat a la Llei Orgànica 4/2007, de 12 d'abril, per la qual es modifica la Llei Orgànica 6/2001, de 21 de desembre, d'Universitats. A partir d'aquell moment, s'obri el període d'adaptació a aquest Estatut de tota la normativa interna generada pels òrgans de govern de la Universitat d'Alacant.

L’Estatut vigent estableix en l’article 60 a) que correspon al Consell de Govern aprovar els reglaments de les diferents facultats. Així mateix, l'Estatut preveu expressament l'existència, com a mínim, dels següents reglaments de les facultats: el reglament intern del centre, l'elaboració del qual correspon expressament a la junta de facultat (article 79 g); el reglament intern del claustre de la facultat (article 76.4), i el reglament de règim intern de la delegació d'estudiants, que ha de regular les seues funcions, composició i funcionament i que ha de ser aprovat per la junta de Centre corresponent, a proposta de la delegació d'estudiants (article 173.2).

El present Reglament integra els dos primers: el Reglament Intern de la Facultat i el Reglament Intern del Claustre de la Facultat, en la mesura en què tots dos regulen els aspectes orgànics i de funcionament de la Facultat d'Educació, així com dels seus òrgans de govern. Cal destacar l'àmplia potestat reglamentària que l'article 11.2 de l'Estatut de la Universitat reconeix als diferents centres. Davant la disjuntiva de presentar dos textos articulats separats, entenem que el Reglament de Règim Intern ha de regular els dos òrgans de representació del centre: el Claustre i la Junta de Facultat.

Així mateix, i davant el caràcter detallat i exhaustiu amb el qual, en alguns casos, l'Estatut regula determinades matèries, hi havia dues possibilitats en l'elaboració del nostre Reglament intern: realitzar contínues remissions a l'Estatut, limitant-nos a regular els aspectes que aquest no preveu, o bé, l’opció que aquest Reglament realitza en major mesura i que consisteix a integrar les normes bàsiques de l'Estatut corresponents als òrgans de la Facultat, amb el desenvolupament i addició que aquestes permeten.

El Reglament s'estructura en un títol preliminar, quatre títols, una disposició addicional, una transitòria, una derogatòria i una final. El títol preliminar es refereix a la naturalesa, composició i competències del centre; el títol I als òrgans de govern i representació de la Facultat; el títol II a la delegació d'estudiants; el títol III al règim econòmic i financer i el títol IV a la reforma del Reglament.

La Facultat d’Educació i els òrgans d’aquesta s’organitzaran i regiran d’acord amb el qual disposa aquest Reglament, els Estatuts de la Universitat d’Alacant i qualsevol altra norma que hi sia d’aplicació.

TÍTOL PRELIMINAR: DE LA FACULTAT D’EDUCACIÓ

Article 1. Naturalesa.

1. La Facultat d'Educació de la Universitat d'Alacant és el centre encarregat de l'organització dels ensenyaments dels títols de grau i postgrau que legalment li siguen assignats. Podrà impartir també ensenyaments conduents a l'obtenció d'altres títols oficials i no oficials, així com dur a terme les funcions que establisquen l'Estatut de la Universitat d'Alacant i altres normes d'aplicació.

2. La Facultat d'Educació constitueix també la unitat de representació a través de la qual s’elegeixen les persones integrants dels òrgans col·legiats generals de la Universitat, amb les excepcions establides en l'Estatut de la Universitat.

3. La Facultat d'Educació té com a objectiu fonamental, en l'àmbit de les seues competències, la promoció i coordinació d'una docència de qualitat al servei de la societat a la qual es troba vinculada, facilitar la lliure relació i col·laboració entre diferents titulacions, així com col·laborar amb els departaments adscrits en el foment de la investigació científica.

Article 2. Competències.

Són competències de la Facultat:

a) Elaborar i coordinar els plans d'estudi de les diverses titulacions, així com el seu seguiment i revisió.

b) Proposar la implantació de nous ensenyaments i titulacions.

c) Organitzar i realitzar la coordinació general dels diferents ensenyaments impartits en la Facultat, d'acord amb els plans d'estudi i la seua programació docent.

d) Impulsar la normalització lingüística del valencià en el desenvolupament de les seues titulacions.

e) Promoure i desenvolupar processos de qualitat en la docència i participar en l'avaluació dels seus ensenyaments, de les activitats del personal docent que participa en les seues titulacions i del personal d'administració i serveis adscrit al centre.

f) Organitzar i coordinar els serveis i instal·lacions necessaris per al desenvolupament de l'activitat docent i acadèmica dels ensenyaments i titulacions vinculades al centre.

g) Supervisar el funcionament general dels ensenyaments i el compliment de les obligacions docents del professorat.

h) Col·laborar amb la Universitat en el desenvolupament d'aquells programes que promoguen la mobilitat, la internacionalització i la inserció laboral dels seus estudiants, així com promoure i organitzar activitats d'extensió universitària.

i) Dur a terme les actuacions de gestió acadèmica necessàries per a l'accés, la matrícula i la continuació d'estudis de l'alumnat inscrit en les titulacions del centre, i emetre els certificats corresponents.

j) Organitzar i desenvolupar les proves de selecció de l'alumnat, en els casos que corresponga, d’acord amb la normativa en vigor.

k) Organitzar i proposar la seua plantilla de personal d'administració i serveis, en els termes de la programació pròpia de la Universitat.

l) Administrar els seus pressupostos i gestionar els mitjans materials de conformitat amb la planificació econòmica i comptable de la Universitat.

m) Impulsar la col·laboració amb empreses i entitats públiques i privades en les finalitats que li són pròpies.

n) Cooperar amb els altres òrgans i unitats de la Universitat en la realització de les seues funcions.

o) Col·laborar amb els departaments adscrits al centre en el foment de la investigació en els seus àmbits d'actuació.

p) Promoure les accions d'intercanvi i mobilitat dels seus membres, en el marc de la normativa de la Universitat d’Alacant i altra que resulte d'aplicació.

q) Orientar i informar les seues i els seus estudiants sobre les activitats que les i els afecten, especialment amb vista a la seua inserció laboral.

r) Projectar les seues activitats en l'entorn social en què s'insereix.

s) Qualsevol altra comesa assignada per les lleis, l'Estatut de la Universitat i altres normes d'aplicació.

Article 3. Composició.

1. Són membres de la Facultat:

a) El personal docent i investigador adscrit.

b) El personal investigador en formació adscrit.

c) L'alumnat matriculat en els ensenyaments oficials adscrits.

d) El personal d'administració i serveis adscrit.

2. El personal docent i investigador, el personal investigador en formació i el personal d'administració i serveis no podran estar simultàniament adscrits a cap altra facultat o escola.

TÍTOL I: GOVERN I REPRESENTACIÓ DE LA FACULTAT D'EDUCACIÓ

Article 4. Òrgans de govern i representació.

1. Els òrgans de govern i representació de la Facultat són el Claustre i la Junta de Facultat, com a òrgans col·legiats, i la degana o el degà, les vicedeganes o els vicedegans, i la secretària o el secretari, com a òrgans unipersonals. També poden ser òrgans unipersonals les coordinadores acadèmiques o els coordinadors acadèmics en el cas que siguen proposats per la degana o el degà i nomenats per la rectora o rector.

2. Les resolucions i acords dels òrgans unipersonals o col·legiats del centre podran ser recorreguts en els termes previstos en la normativa vigent.

A. Claustre de la Facultat

Article 5. Naturalesa i competències.

El Claustre de Facultat és l'òrgan col·legiat encarregat d’elegir i destituir, si escau, la degana o el degà, així com de triar, d'entre els seus i les seues integrants, les i els representants en la Junta de Facultat.

Article 6. Composició.

El Claustre de la Facultat d'Educació estarà compost per:

a) La degana o el degà, que el presidirà.

b) La secretària o el secretari del centre, que també ho serà del Claustre.

c) Tot el professorat amb vinculació permanent a la Universitat adscrit al centre que es trobe en servei actiu i efectiu, que constituirà el 59% del claustre.

d) Una representació d'ajudants, ajudants doctors i doctores, personal investigador en formació i personal investigador, elegits per i entre elles i ells, que constituirà el 2%.

e) Una representació del professorat associat, emèrit i visitant, elegida per i entre elles i ells, que constituirà l’1%.

f) Una representació d'estudiants matriculats en ensenyaments oficials en el centre, elegits per i entre elles i ells, que constituirà el 26%.

g) Una representació del personal d'administració i serveis, elegits per i entre les seues i els seus integrants, que constituirà el 12%.

Article 7. Renovació.

1. El Claustre de la Facultat, en la seua part electiva, es renovarà cada quatre anys, a excepció de la representació d'estudiants, que es renovarà cada dos anys. La Junta de Facultat, amb una antelació mínima d'un mes a la data d'expiració del mandat de la renovació del qual es tracte, farà pública la convocatòria d'eleccions, en la qual fixarà el calendari electoral.

2. Les vacants que es produïsquen es cobriran per la candidata o el candidat més votat que no haguera sigut elegida o elegit de la llista del col·lectiu corresponent, sempre que reunisca els requisits per a ser integrant del claustre. Quan hi haja impossibilitat de cobrir les vacants a través d'aquest sistema, la degana o degà procedirà a la convocatòria de les oportunes eleccions parcials. En qualsevol cas, el mandat d'aquests i aquestes representants conclourà quan finalitze el mandat del col·lectiu de què es tracte.

3. Seran inelegibles la defensora o defensor universitari i les persones que formen part de la junta electoral del centre.

4. La junta electoral de Facultat d'Educació s’encarregarà de la supervisió i ordenació del procés electoral, d’acord amb les competències que li atribueix l’Estatut de la Universitat d'Alacant.

Article 8. Pèrdua de la condició de claustral.

La condició de claustral es perd per:

a) Expiració del mandat

b) Deixar de pertànyer a la Facultat d'Educació.

c) Deixar de formar part del col·lectiu pel qual va resultar elegit.

d) Deixar de complir les condicions per a ser elegible com a claustral.

e) Renúncia expressa dirigida a la presidència del Claustre de la Facultat.

f) Qualsevol altra causa que es derive de l'ordenament jurídic.

B. Junta de Facultat.

Article 9. Naturalesa i competències.

1. La Junta de la Facultat d'Educació és l'òrgan col·legiat de govern al qual correspon adoptar les decisions bàsiques que afecten l'activitat docent i administrativa del centre, així com les decisions normatives internes.

2. Corresponen a la Junta de la Facultat d'Educació les següents competències:

a) Aprovar les directrius d'actuació de la Facultat en el marc de la programació general de la Universitat.

b) Aprovar la memòria de gestió de la degana o del degà i dels restants òrgans de govern de la Facultat.

c) Impulsar peticions de creació o supressió de titulacions.

d) Elaborar les propostes de plans d'estudis o les seues modificacions.

e) Organitzar i coordinar les activitats docents del centre.

f) Aprovar la proposta de pressupost del centre i la liquidació de comptes.

g) Elaborar i proposar l'aprovació del Reglament intern del centre.

h) Emetre informe previ sobre el nombre màxim d'estudiants que poden cursar estudis en les titulacions del centre.

i) Emetre informe previ sobre l'establiment de criteris per a la realització de proves de selecció de l'alumnat.

j) Proposar el nomenament de doctores i doctors honoris causa, així com els premis i distincions que siguen de la seua competència.

k) Emetre informe sobre les propostes de creació, modificació, denominació, adscripció i supressió de departaments, o de les seues àrees de coneixement.

l) Informar sobre els conflictes que se susciten entre departaments i àrees de coneixement relatius a l'adjudicació de docència en els plans d'estudis del centre.

m) Proposar al Consell de Govern l'adscripció de les assignatures als departaments d'acord amb els plans d'estudis i la normativa interna de la Universitat.

n) Elevar al Consell de Direcció, per a la seua consideració pel Consell de Govern, els criteris d'assignació de professorat a les titulacions i ensenyaments que s'impartisquen al centre, amb la finalitat de millorar la qualitat docent.

o) Convocar les eleccions per a la renovació del Claustre de la Facultat d'Educació, amb una antelació mínima d'un mes a la data d'expiració del mandat de la renovació del qual es tracte, fixant la data de celebració i el termini de presentació de candidatures.

p) Aprovar el Reglament intern de la delegació d'estudiants.

q) Constituir les comissions que requerisca l'ordenació docent i acadèmica del centre, entre altres les comissions acadèmiques de titulació, per a cadascuna de les titulacions adscrites al centre.

r) Crear una comissió permanent que actue per delegació seua per a una major operativitat acadèmica i administrativa.

s) Qualsevol altra que siga atribuïda per l'Estatut de la Universitat i les restants normes aplicables.

Article 10. Composició.

1. La Junta de la Facultat d'Educació estarà composta pels següents integrants:

a) Integrants nats:

- La degana o el degà, que la presidirà.

- La secretària o el secretari de la Facultat, que també ho serà de la Junta de Facultat.

- Les directores o els directors dels departaments adscrits a la Facultat.

- La o el responsable directe dels serveis d'administració de la Facultat.

- La delegada o el delegat de l'alumnat, de la corresponent Delegació d'Estudiants de la Facultat.

b) 10 integrants designats per la degana o degà.

c) Entre un mínim de 20 integrants i un màxim de 50 integrants, d'acord amb el que establisca el Claustre de la Facultat, elegides i elegits per i entre els i les membres d'aquest Claustre, tot respectant la representació dels diferents col·lectius en el Claustre. En tot cas, la majoria d'integrants seran membres del professorat amb vinculació permanent a la Universitat.

Article 11. Renovació.

1. El mandat de la Junta de Facultat coincidirà amb el mandat del Claustre del centre.

2. En la sessió constitutiva del Claustre de la Facultat es podrà procedir a l'elecció de la representació dels diferents col·lectius en la Junta de Facultat, d'acord amb les normes establides en l'Estatut de la Universitat i en el present Reglament. Si no es fa en la sessió constitutiva, el Claustre disposarà d'un màxim de dos mesos des de la seua constitució per a realitzar l'elecció d'aquestes i aquests representants. En el supòsit de la representació d'estudiants, el Claustre procedirà a la seua elecció cada dos anys.

3. En aquests processos electorals seran aplicable previsions anàlogues a les disposades entorn de les eleccions al Claustre de la Facultat d'Educació.

4. Almenys durant el primer trimestre de cada curs acadèmic es procedirà a l'actualització dels seus components, segons les vacants que hagen pogut produir-se, efectuant, si fos necessari, les eleccions parcials corresponents a cadascun dels diferents col·lectius. El mandat de les i els representants així triats conclourà quan concloga el mandat del col·lectiu de què es tracte.

Article 12. Pèrdua de la condició d'integrant de la Junta de Facultat.

La condició d'integrant de la Junta de Facultat es perd per:

a) Deixar de pertànyer a la Facultat d'Educació.

b) Deixar de formar part del col·lectiu pel qual va resultar elegida la persona.

c) Deixar d'exercir el càrrec per la raó de la qual es va integrar en la Junta de Facultat.

d) Revocació del nomenament en els casos de designació.

e) Per expiració del mandat.

f) Per dimissió o renovació, en el cas de les i els integrants representants de l'alumnat.

Article 13. Reunions.

La Junta de la Facultat d'Educació es reunirà:

a) En sessió ordinària, almenys una vegada al trimestre.

b) En sessió extraordinària, sempre que siga convocada per la degana o el degà, a iniciativa pròpia o quan ho sol·liciten almenys una cinquena part dels seus i les seues integrants.

C. Comissions de la Facultat

Article 14. Composició i renovació

1. Serà competència de la Junta de Facultat la constitució de totes les comissions que requerisca l'ordenació docent i acadèmica del centre, entre altres les comissions acadèmiques de titulació, per a cadascuna de les titulacions adscrites al centre.

2. L'acord de creació de les comissions de la Facultat haurà de determinar-ne els objectius i la composició, el seu caràcter permanent o no, i si els acords adoptats en el seu si requereixen o no la posterior aprovació de la Junta de Facultat. En establir la composició de les comissions, s'indicarà si s'estableixen suplències per als seus integrants o no.

3. Durant el primer trimestre de cada curs acadèmic es renovaran, si escau, les comissions del curs anterior.

Article 15. Funcionament.

1. Les comissions de la Junta de la Facultat seran presidides per la degana o el degà o la persona en qui aquest delegue. Podran ser nomenades membres de les comissions persones que no pertanguen a la Junta de la Facultat.

2. Els membres de les comissions només podran delegar el vot en un altre membre de la comissió . Així mateix, podran ser substituïts per un altre membre de la seua àrea de coneixement o departament.

Article 16. La Comissió Permanent de la Junta de Facultat.

1. La Junta de Facultat podrà crear una Comissió Permanent que actue com a la seua delegada amb l’objectiu que hi haja una major operativitat acadèmica i administrativa. Els acords de la Comissió Permanent s’informaran a la Junta de Facultat en la primera reunió de Junta de Facultat que es convoque després de la Comissió Permanent.

2. Composició de la Comissió Permanent.

En cas de ser creada, la Comissió Permanent estarà composta pels següents integrants:

- La degana o degà, que la presidirà.

- La secretària o el secretari de la Facultat, que ho serà també de la Comissió Permanent.

- Les vicedeganes o vicedegans.

- Les coordinadores acadèmiques o coordinadors acadèmics si escau, responsables de coordinar les titulacions adscrites al centre.

- Les directores o els directors dels departaments adscrits a la Facultat.

- La persona responsable directa dels serveis d’administració del Centre.

- La delegada o el delegat dels estudiants, de la corresponent Delegació d’Estudiants de la Facultat.

3. Competències de la Comissió Permanent.

En el cas de ser creada la Comissió Permanent, la Junta de Facultat hi delegarà la valoració i aprovació, si escau, de les competències següents, especialment quan concórreguen circumstàncies d’urgència o hagen estat delegades prèviament per la Junta de Facultat a la Comissió Permanent per a la seua aprovació:

1) Aprovació o renovació de cursos presentats pel professorat adscrit a la Facultat que necessiten l’aval del a Facultat.

2) Aprovació de la proposta de convenis amb altres universitats o institucions.

3) Aprovació de suport institucional o econòmic a activitats organitzades per la Facultat d’Educació.

4) Aprovació de guies docents d’assignatures impartides per la Facultat quan aquesta aprovació haja estat delegada prèviament per la Junta de Facultat.

5) Aprovació d’horaris docents quan aquesta aprovació haja estat delegada prèviament per la Junta de Facultat.

6) Aprovació del calendari d’exàmens de les assignatures impartides per la Facultat.

7) Aprovació del calendari dels processos academicoadministratius que depenen de la Facultat.

8) Aprovació de les partides pressupostàries per a activitats relacionades amb el funcionament corrent de la Facultat.

9) Aprovació de la proposta de concessió de Premis Extraordinaris pels estudis impartits a la Facultat.

10) Derogació de la normativa de la Facultat que col·lisione amb normativa de rang superior, universitària, autonòmica o estatal.

11) Aprovació dels informes sobre la planificació docent dels cursos.

12) Aprovació de la distribució de la borsa de crèdits per al suport de la gestió acadèmica de la Facultat.

13) Qualsevol altra qüestió, competència de la Junta de Facultat, que aquesta delegue expressament en la Comissió Permanent.

D. Organització i funcionament del Claustre i de la Junta de Facultat

Article 16. Convocatòries.

1. La convocatòria del Claustre i de la Junta de Facultat correspondrà a la degana o el degà, a través de la secretària o del secretari, i haurà de notificar-se assegurant la recepció pels seus membres amb una antelació mínima de 48 hores, excepte els casos d'urgència. La notificació es realitzarà mitjançant correu electrònic, llevat que el membre de l'òrgan col·legiat comunique a la secretària o al secretari de la Facultat un altre lloc o forma de notificació.

2. La convocatòria haurà de contenir l'ordre del dia de la sessió, i la informació sobre els temes objecte d’aquesta estarà a la disposició dels membres en el deganat en igual termini.

3. L'ordre del dia serà fixat per la degana o el degà, tenint en compte, si escau, les peticions dels altres membres formulades amb la suficient antelació. La degana o el degà inclourà obligatòriament en l'ordre del dia els temes que li hagen sigut presentats per escrit, amb una antelació de 48 hores a la data de la convocatòria, per un mínim del deu per cent de les i els integrants de l'òrgan.

4. La degana o el degà, quan ho requerisquen els assumptes a tractar, podrà convidar persones no pertanyents a l'òrgan col·legiat, amb veu i sense vot.

Article 17. Sessions.

1. El Claustre i la Junta de Facultat es consideraran vàlidament constituïts quan assistisquen a la sessió la meitat més un dels seus integrants, en primera convocatòria, o un terç dels seus integrants, en segona convocatòria, mitja hora després. A l'efecte del còmput del quòrum, les fraccions iguals o superiors a 0,50 es corregeixen per excés i, les inferiors, per defecte.

2. En tot cas, per a la vàlida constitució de l'òrgan es requerirà la presència de la degana o del degà i de la secretària o del secretari o, si escau, de qui les o els substituïsquen.

3. La degana o el degà o, en el seu defecte, la vicedegana o el vicedegà en qui delegue, presidirà l'òrgan i adoptarà totes les mesures que considere oportunes per a assegurar el normal i correcte desenvolupament de la sessió.

Article 18. Acords.

1. Llevat dels casos en què l'Estatut de la Universitat o aquest Reglament establisquen una altra majoria, els acords seran adoptats per la majoria simple d'assistents a la sessió. El vot de la presidència serà diriment, en el supòsit d'empat.

2. Tret de previsió expressa en contra de l'Estatut de la Universitat, les referències al règim d'acords es computaran tenint en compte el nombre de membres que a cada moment componguen l'òrgan.

3. No podrà ser objecte de deliberació o acord cap assumpte que no figure en l'ordre del dia de la sessió, llevat que estiguen presents tots els membres de l'òrgan col·legiat i siga declarada la urgència de l'assumpte pel vot favorable de la majoria absoluta.

4. Les votacions es faran a mà alçada. No obstant això, la votació serà secreta quan es tracte d'elecció de persones o quan així ho sol·licite una cinquena part, almenys, de les i els assistents.

5. Les i els integrants del Claustre i/o de la Junta podran fer constar en l’acta el seu vot contrari a l'acord adoptat, la seua abstenció o el sentit del seu vot favorable, i els motius que ho justifiquen. Les i els integrants que discrepen de l'acord adoptat podran formular vot particular per escrit en el termini de 48 hores, que s'incorporarà al text aprovat.

6. No podran abstenir-se en les votacions les o els que, per la seua qualitat d'autoritats, personal docent i investigador o personal d'administració i serveis de la Universitat, tinguen la condició d'integrants dels òrgans col·legiats, llevat dels membres que en formen part en representació d'un determinat col·lectiu.

7. Els acords adoptats pel Claustre i/o la Junta es faran públics en el termini de set dies lectius a partir de la data de la seua adopció, respectant, en tot cas, la legislació sobre protecció de dades.

Article 19. Convocatòria i actes.

1. La secretària o el secretari efectuarà la convocatòria de les sessions per ordre de la presidència, la notificarà a les i els components d’aquest, rebrà els actes de comunicació i prepararà el despatx dels assumptes.

2. De cada sessió s'estendrà una acta, que contindrà, com a mínim, la relació d'assistents, l'ordre del dia de la reunió, les circumstàncies de lloc i temps en què s'ha celebrat, els aspectes principals de les deliberacions i el contingut dels acords adoptats.

3. Les actes seran signades per la secretària o secretari amb el vistiplau de la presidència i s'aprovaran en la mateixa sessió d'estar previst en l'ordre del dia, o en la següent.

4. La secretària o secretari podrà expedir certificació dels acords adoptats sense perjudici de la ulterior aprovació de l'acta, i fent constar expressament aquesta circumstància.

Article 20. Delegacions.

1. Llevat dels casos expressament previstos en l'Estatut de la Universitat o en aquest Reglament, qualsevol integrant d'un òrgan col·legiat podrà delegar el seu dret en una altra o altre integrant.

2. La delegació haurà de constar per escrit i notificar-se a la presidència de l'òrgan en el moment de la constitució de la sessió.

3. A l'efecte d'establir el quòrum per a la constitució vàlida de l'òrgan, així com les majories per a l'adopció d'acords, es considerarà present qui haja exercit la delegació, i s'atorgarà eficàcia al vot emès en el seu nom per la persona que exercisca la delegació.

I. La degana o el degà

Article 21. Funcions

La degana o el degà té la representació de la Facultat i exerceix les funcions de direcció i gestió ordinària del centre.

Article 22. Competències.

Són competències de la degana o el degà les següents:

a) Representar el centre.

b) Convocar i presidir el Claustre i la Junta de la Facultat, així com els altres òrgans col·legiats del centre i executar-ne els acords.

c) Coordinar i supervisar la docència, així com les altres activitats de la Facultat.

d) Proposar el nomenament de vicedeganes o vicedegans, coordinadores acadèmiques o coordinadors acadèmics, i de la secretària o del secretari del centre, així com el seu cessament.

e) Organitzar i dirigir els serveis administratius i el personal d'administració i serveis destinat en el centre.

f) Resoldre les sol·licituds de l'alumnat de canvi de grup.

g) Aprovar les despeses en execució del pressupost corresponent.

h) Assegurar el compliment de les normes que afecten el centre i, en particular, les relatives al bon funcionament de les activitats i els serveis.

i) Proposar l'exercici de la potestat disciplinària sobre les i els integrants de la Facultat, de conformitat amb la normativa que resulte d’aplicació.

j) Gestionar i distribuir els espais que estiguen adscrits a la Facultat.

k) Qualsevol altra funció atribuïda per la legislació vigent i l'Estatut de la Universitat d'Alacant.

Article 23. Elecció i nomenament.

1. La degana o degà serà elegit pel Claustre de la Facultat entre el professorat amb vinculació permanent a la Universitat adscrit al centre que preste serveis a temps complet. El seu nomenament correspon a la rectora o rector. No podran exercir-se simultàniament dos o més càrrecs unipersonals de caràcter institucional.

2. Les candidates i els candidats a degana o degà no podran estar exercint cap càrrec acadèmic unipersonal de caràcter institucional.

3. Correspon al Claustre de la Facultat convocar les eleccions a degana o degà amb una antelació mínima d'un mes a l'expiració de la data del mandat ordinari. La convocatòria, que inclourà el calendari electoral, podrà realitzar-se conjuntament amb la de renovació del Claustre de la Facultat.

4. En cas de produir-se el cessament de la degana o del degà per qualsevol causa que no siga el compliment ordinari del seu mandat, el Claustre de la Facultat procedirà a convocar noves eleccions per al que reste del mandat ordinari.

Article 24. Mandat i remoció.

1. El mandat de la degana o el degà tindrà una durada de quatre anys, i serà possible la reelecció consecutiva una sola vegada.

2. Es podrà remoure la degana o degà del seu càrrec en cas d'aprovació d'una moció de censura.

3. El Claustre de la Facultat pot exigir la responsabilitat de la degana o degà mitjançant una moció de censura aprovada per la majoria absoluta dels seus integrants. Aquesta moció no podrà proposar-se fins transcorreguts sis mesos des del nomenament.

4. La moció de censura haurà de presentar-se al Claustre recolzada per, almenys, un 25 per cent dels seus integrants, sense que puga ser votada abans dels deu dies ni més tard dels quinze dies lectius següents a la seua presentació.

5. El rebuig de la moció de censura impedirà que puga presentar-se una altra fins al següent curs acadèmic i, en tot cas, abans de sis mesos des de la seua votació.

Article 25. Suplències.

1. En el moment del seu nomenament, la degana o degà establirà l'ordre de prelació en el qual les vicedeganes o vicedegans el substituiran en cas d'absència, malaltia o cessament per concurrència a reelecció per al mateix càrrec, o aprovació d'una moció de censura.

2. En cas de cessament per expiració del mandat, la degana o degà es mantindrà interinament en les seues funcions fins al nomenament de la seua substituta o substitut i, en casos extraordinaris, caldrà atenir-se al que disposa l'apartat anterior.

F. Vicedeganes i vicedegans, coordinadores acadèmiques i coordinadors acadèmics, i secretària o secretari

Article 26. Nomenament.

Les vicedeganes i els vicedegans, les coordinadores acadèmiques i els coordinadors acadèmics si escau, i la secretària o el secretari seran nomenats per la rectora o rector, a proposta de la degana o degà, entre el professorat adscrit a la Facultat d'Educació que preste serveis a temps complet en la Universitat d'Alacant. No podran exercir-se simultàniament dos o més càrrecs unipersonals de caràcter institucional.

Article 27. Funcions.

1. Les vicedeganes i els vicedegans col·laboren amb la degana o degà en el govern i direcció del Centre, exerceixen totes les funcions que els assigne o delegue, i el substitueixen en cas d'absència, malaltia i cessament per determinades causes. La degana o degà establirà un ordre de prelació entre vicedeganes o vicedegans per a la seua aplicació en aquests supòsits.

2. Les coordinadores acadèmiques i els coordinadors acadèmics col·laboren amb la degana o degà en el govern i direcció del centre i exerceixen totes les funcions que els assigne o delegue.

3. Correspon a la secretària o secretari:

a) Donar fe dels actes i acords del Claustre i de la Junta de Facultat, i altres òrgans col·legiats en els quals actue.

b) Elaborar i custodiar les actes dels òrgans col·legiats i l'arxiu del centre.

c) Actuar com a dipositaris de les actes d'avaluació.

d) Expedir els certificats acadèmics i assegurar la publicitat dels acords i documents que corresponga.

e) Proveir el necessari perquè la Junta Electoral de la Facultat dispose de censos actualitzats en el moment de la convocatòria de les diferents eleccions.

f) Totes les funcions que li siguen assignades o delegades per la degana o degà.

4. Les secretàries o secretaris seran nomenats per la rectora o rector, a proposta de la degana o el degà, entre el professorat adscrit a la Facultat que preste serveis a temps complet.

Article 28. Cessament.

1. Les vicedeganes i els vicedegans, les coordinadores acadèmiques i els coordinadors acadèmics, i la secretària o el secretari cessaran en els seus càrrecs a petició pròpia, a proposta de la degana o degà, o quan concloga el mandat d'aquest. Continuaran interinament en els seus càrrecs mentre no es produïsca el nomenament de nova vicedegana o nou vicedegà, nova coordinadora acadèmica o nou coordinador acadèmic o nova secretària o nou secretari o, en l'últim cas, d'una nova degana o un nou degà.

2. En cas d'absència o malaltia d'alguna vicedegana o algun vicedegà, d'alguna coordinadora acadèmica o algun coordinador acadèmic, o de la secretària o del secretari, podran ser substituïts temporalment pel membre de l'equip que designe la degana o el degà.

Si l'absència o malaltia és superior a sis mesos, la degana o el degà haurà de designar una altra vicedegana o vicedegà, una altra coordinadora acadèmica o coordinador acadèmic, o una altra secretària o secretari.

G. Normes electorals del Claustre

Article 29. Principis general s

L'elecció del Claustre, en la part electiva, així com l'elecció i, si escau, remoció de la degana o degà, es farà d’acord amb les normes electorals generals establides en l'Estatut de la Universitat d'Alacant i les disposicions específiques d'aquest apartat. En tot el que no estiga previst serà aplicable el Reglament electoral general de la Universitat.

Per a l’elecció del Claustre es podrà utilitzar la votació electrònica remota d’acord amb la normativa de vot electrònic que siga vigent a la Universitat d’Alacant.

Article 30. Elecció del Claustre

1. El Claustre de la Facultat, amb una antelació mínima d'un mes a la data d'expiració del mandat de la renovació del qual es tracte, farà pública la convocatòria d'eleccions, en la qual fixarà el calendari electoral.

2. La convocatòria d'eleccions haurà d'indicar, almenys, les següents dates i terminis del calendari electoral, tenint en compte que la durada mínima de la campanya electoral serà de quatre dies lectius:

a) Termini d'exposició pública del cens electoral.

b) Termini de presentació de reclamacions contra el cens.

c) Data de publicació del cens definitiu.

d) Termini de presentació de candidatures.

e) Data de proclamació provisional de candidates i candidats.

f) Termini de presentació de reclamacions contra l'acte de proclamació provisional de candidates i candidats.

g) Data de proclamació definitiva de candidates i candidats.

h) Data del sorteig per a la designació de membres de la mesa electoral.

i) Termini de campanya electoral.

j) Termini per a exercir el vot anticipat, que no serà necessari si s’utilitza el sistema de votació electrònica remota.

k) Data de jornada de votació o període per a la votació electrònica remota, si és el cas.

l) Data de proclamació provisional de candidata o candidates electes i candidat o candidats electes.

m) Termini de presentació de reclamacions contra l'acte de proclamació provisional de candidata o candidates electes i candidat o candidats electes.

n) Data de proclamació definitiva de candidata o candidates electes i candidat o candidats electes.

3. Les i els integrants electes del Claustre de la Facultat constitueixen un 41% del total d’aquest, que depèn del nombre d'integrants nats d’acord amb l'article 76 de l'Estatut de la Universitat d'Alacant, d'acord amb la distribució següent:

a) 2% triat per i entre ajudants, ajudants doctors i doctores, personal investigador en formació i personal investigador.

b) 1% triat per i entre associats i associades, emèrits i emèrites i visitants.

c) 26% triat per i entre les i els estudiants matriculats en ensenyaments oficials de la Facultat.

d) 12% triat per i entre el personal d'administració i serveis. En el cas que el nombre d'integrants d'aquest col·lectiu adscrits a la Facultat d'Educació amb dedicació a temps complet siga inferior o igual al nombre d'elegibles resultant d'aquesta proporció se'ls considerarà membres nats del claustre de la Facultat.

4. La Junta Electoral de la Facultat determinarà el nombre de representants a triar de forma directament proporcional. Les fraccions iguals o superiors a 0,50 que resulten del repartiment es corregeixen per excés i les inferiors per defecte, garantint-se en tot cas, almenys, un representant per cada col·lectiu.

5. Cada electora o elector tan sols podrà incloure en la seua papereta de vot un nombre de candidates o candidats igual o inferior al setanta per cent del nombre de representants a triar en el seu col·lectiu, llevat dels col·lectius que únicament hagen de triar una o un representant. Quan el nombre de candidates o candidats siga igual o inferior al total de representants a triar en el seu col·lectiu no serà necessari realitzar el tràmit formal de l'elecció. En qualsevol cas, es tindran en compte les directrius de la Universitat d’Alacant per a garantir l’equilibri de gènere en els membres dels òrgans col·lectius.

6. El dret al vot anticipat s'exercirà d’acord amb el Reglament electoral general de la Universitat.

7. Acabada la votació, la mesa electoral procedirà immediatament i en sessió pública a l'escrutini, i estendrà una acta dels seus resultats. Aquesta acta, signada per les i els integrants de la mesa, serà lliurada a la junta electoral de la Facultat.

8. Es proclamarà membres del Claustre les candidates i candidats que hagen obtingut un major nombre de vots en el seu cos electoral. Quan dos o més candidates o candidats obtinguen el mateix nombre de vots, es donarà preferència per a la seua proclamació a la candidata o candidat que tinga més temps de vinculació al cos electoral pel qual ha presentat la candidatura. En el cas del col·lectiu d'estudiants, serà triat el de més edat.

H. Normes electorals d'elecció de degana o degà

Article 31. Elecció de degana o degà.

1. El Claustre de la Facultat, amb una antelació mínima d’un mes a la data d’expiració del mandat ordinari de la degana o degà convocarà les eleccions i fixarà el calendari electoral. La convocatòria podrà fer-se conjuntament amb la renovació del Claustre i inclourà en qualsevol cas el calendari electoral. En aquest últim cas, la presentació de candidatures a degana o degà no podrà fer-se abans que hagen transcorregut 15 dies hàbils des de la proclamació definitiva dels resultats de l’elecció al Claustre.

2. La convocatòria d'eleccions haurà d'indicar, almenys, les següents dates i terminis del calendari electoral:

a) Termini de presentació de candidatures (com a mínim de dos dies lectius).

b) Data de proclamació provisional de candidates i candidats.

c) Termini de reclamació contra la proclamació provisional de candidatures.

d) Data de proclamació definitiva de candidates i candidats.

e) Termini de campanya electoral (com a mínim set dies lectius).

f) Termini per a exercir el vot anticipat.

g) Data de celebració del Claustre extraordinari de Facultat en què es realitzarà la votació per a l’elecció de la degana o degà.

h) Data de votacions en segona volta, si escau.

i) Data de proclamació provisional de la candidata o candidat electe.

j) Termini de presentació de reclamacions contra l'acte de proclamació provisional de la candidata o candidat electe.

k) Data de proclamació definitiva de la candidata o candidat electe.

3. La proclamació definitiva de candidats es farà pública amb, com a mínim, quinze dies naturals d’antelació al dia de l’elecció. En el termini dels deu dies naturals següents des d’aqueixa proclamació, els candidats hauran de presentar i fer públic el seu programa.

4. El Claustre extraordinari de Facultat en què es realitzarà la votació per a l’elecció de la degana o degà serà presidit pel president de la Junta Electoral.

5. La votació per a l’elecció de degana o degà s’efectuarà en un Claustre extraordinari de Facultat convocat exclusivament amb aquesta finalitat, que serà presidit pel president de la Junta Electoral. En començar la sessió es sortejarà l’orde d’intervenció. Els candidats exposaran el seu programa davant el Claustre en un període no superior a vint minuts i s’obrirà a continuació un torn d’intervencions amb un temps màxim d’una hora en el qual les i els membres del Claustre podran expressar les seues opinions al respecte i realitzar les preguntes oportunes. Una vegada acabades les intervencions, les i els candidats decidiran realitzar una última intervenció o no.

6. El sorteig i la constitució de la mesa electoral es durà a terme al començament de la sessió de votació, de manera pública, i entre les i els membres de Claustre. La mesa electoral estarà formada per una professora o professor, que ocuparà la presidència, una o un estudiant i una o un representant del personal d'administració i serveis, que actuarà com a secretària o secretari. La Junta Electoral de la Facultat proporcionarà a la Mesa el cens electoral i les paperetes de vot.

7. Una vegada acabat el debat s’iniciarà la votació per crida, que serà personal i secreta.

8. El dret al vot anticipat s’exercirà de conformitat amb el Reglament Electoral General de la Universitat.

9. Acabada la votació, la mesa electoral procedirà d’immediat i en sessió pública a l’escrutini, estenent acta dels seus resultats. Aquesta acta, signada per tots els membres de la mesa, serà entregada a la Junta Electoral de la Facultat.

10. Quan concórreguen a l'elecció un màxim de dues candidates o candidats, resultarà triada degana o degà, en primera volta, qui obtinga major nombre de vots vàlidament emesos per les i els integrants del Claustre.

Quan concórreguen a l'elecció més de dues candidates o candidats, es triarà degana o degà qui obtinga, en primera votació, més de la meitat dels vots vàlidament emesos per les i els integrants del Claustre de Facultat. Si no obté cap de les candidates o candidats aquesta majoria es procedirà, als dos dies lectius següents, a una segona votació, i resultarà triada la candidata o candidat que obtinga major nombre de vots. Si, celebrada la segona votació, es produïra empat, s'obriria un nou procés electoral.

En el supòsit d'una sola candidatura, únicament se celebrarà la primera volta.

11. La Junta Electoral de la Facultat tindrà al seu càrrec la supervisió i ordenació d'aquest procés electoral.

12. En cas de produir-se el cessament de la degana o degà per qualsevol motiu que no siga l’acompliment ordinari del seu mandat, el Claustre de la Facultat procedirà en el termini màxim de sis mesos a convocar noves eleccions pel que quede del mandat ordinari. Si el Claustre acordara per majoria absoluta que la duració del nou mandat fóra de quatre anys, procedirà a la seua dissolució i a la convocatòria de noves eleccions a Claustre i, posteriorment, a degana o degà.

Article 32. Procediment de remoció.

1. La moció de censura haurà de presentar-se al Claustre de la Facultat recolzada per, almenys, un 25 per cent de les seues i els seus integrants, sense que puga ser votada abans dels deu dies ni més tard dels quinze dies lectius següents a la seua presentació.

2. La sessió del Claustre en la qual es realitze la votació de la moció de censura serà convocada per la degana o degà i presidida per la mesa electoral que se sortejarà després de constituir-se aquell. Sentides les diferents parts, la mesa determinarà els temps d'intervenció assignats a cadascuna d'elles.

3. La taula donarà lectura de la moció de censura i, a continuació, la degana o degà disposarà del temps que li haja sigut assignat per a rebatre aquesta moció.

4. A continuació, les o els proponents podran fer ús de la paraula durant el temps assignat a aquest efecte per la taula. La primera signant o el primer signant de la moció de censura disposarà d’un temps màxim de trenta minuts per defendre-la davant del Claustre de Facultat extraordinari, i es concedirà el mateix espai de temps a la degana o degà per a la rèplica. A continuació, s’obrirà un termini d’una hora, com a màxim, perquè les i els membres del Claustre de Facultat puguen interpel·lar al primer o la primera signant i a la degana o degà.

5. La votació, que serà secreta, s'efectuarà per crida. No s'admetrà en aquest procés el vot anticipat, ni la delegació de vot.

6. Acabada la votació, la mesa electoral procedirà immediatament i en sessió pública a l'escrutini, i estendrà una acta dels seus resultats. Aquesta acta, signada per tots els i les integrants de la mesa, serà lliurada a la junta electoral de la Facultat.

7. L'aprovació de la moció de censura requerirà el vot favorable de la majoria absoluta de les i els integrants del Claustre. L'aprovació de la moció de censura comporta la revocació de la degana o degà.

8. El rebuig de la moció de censura impedirà que puga presentar-se’n una altra fins al següent curs acadèmic i, en tot cas, abans de sis mesos des de la votació.

I. Normes electorals de la Junta de Facultat

Article 33. Elecció de les i els representants del Claustre en la Junta de la Facultat.

1. El Claustre de la Facultat, una vegada constituït, es reunirà a fi de determinar el nombre de representants a triar en la Junta de Facultat, la seua distribució per col·lectius, el procediment d'elecció i, si escau, fer la votació.

2. Si així ho acorda, en aquesta mateixa sessió es presentaran les candidatures davant la mesa. A continuació, es farà l'elecció de les i els representants.

3. En cas que el Claustre acorde fixar una data diferent per a realitzar l'elecció, aquesta haurà d'estar dins del termini màxim de dos mesos des de la seua constitució.

4. El Claustre de la Facultat determinarà el nombre de representants a triar de forma directament proporcional. Les fraccions iguals o superiors a 0,50 que resulten del repartiment es corregeixen per excés i, les inferiors, per defecte, garantint-se en tot cas, almenys, una o un representant per cada col·lectiu.

5. Cada electora o elector tan sols podrà incloure en la seua papereta de vot un nombre de candidates i candidats igual o inferior al setanta per cent del nombre de representants a elegir en el seu col·lectiu, llevat dels col·lectius que únicament hagen d'elegir una o un representant. Quan el nombre de candidates i candidats siga igual o inferior a la totalitat de representants a triar en el seu col·lectiu, no serà necessària la realització formal de l'elecció. En qualsevol cas, es tindran en compte les directrius de la Universitat d’Alacant per a garantir l’equilibri de gènere en els membres dels òrgans col·lectius.

6. Seran proclamats membres electes de la Junta de Facultat les candidates i candidats que hagen obtingut un major nombre de vots en el seu cos electoral. Quan dos o més candidates o candidats obtinguen el mateix nombre de vots, es donarà preferència per a la seua proclamació a qui haja estat més temps vinculat al cos electoral pel qual ha presentat la seua candidatura. En el cas de l'alumnat, es triarà la persona de més edat.

TÍTOL II: DELEGACIÓ D'ESTUDIANTS

Article 34. La Delegació d'Estudiants.

1. En la Facultat d'Educació hi haurà una Delegació d'Estudiants com a òrgan de representació col·lectiva. La Delegació estarà composta, com a mínim, per l'alumnat del Claustre Universitari triat en representació de la Facultat i per l'alumnat del Claustre de la Facultat.

2. El Reglament intern de la Delegació, que determinarà les seues funcions, composició i funcionament, serà aprovat per la Junta de Facultat, a proposta de la Delegació d'Estudiants.

TÍTOL III: RÈGIM ECONÒMIC I FINANCER

Article 35. Recursos econòmics i materials.

1. La Facultat disposa dels recursos següents:

a) Els que li assigne directament el Consell de Govern. A aquests efectes disposarà de pressupost propi.

b) Qualssevol uns altres que li corresponguen per les seues activitats i serveis.

c) Els provinents de subvencions i donacions que, rebudes per la Universitat d'Alacant, se li revertisquen o assignen.

2. La Facultat disposa dels mitjans materials de suport a la docència que li assigne la Universitat d'Alacant o que s'adquirisquen amb càrrec als seus recursos propis.

3. El projecte de distribució de la partida pressupostària assignada al centre, que comprendrà la totalitat dels ingressos i despeses, serà elaborat per l'equip deganal, sotmès a la seua aprovació per la Junta de Facultat i publicat posteriorment.

4. La degana o degà informarà a la Junta de Facultat, quan així se li sol·licite, de l'estat d'execució del pressupost assignat a la Facultat.

5. En el primer trimestre de cada any la degana o degà informarà la Junta sobre l'execució del pressupost de l'exercici anterior.

TÍTOL IV: REFORMA DEL REGLAMENT

Article 36. Iniciativa per a la reforma.

1. El present Reglament podrà ser reformat, total o parcialment, a iniciativa de:

a) La degana o degà.

b) Una quarta part, almenys, de la Junta de la Facultat.

c) Una quarta part, almenys, del Claustre de la Facultat.

2. La iniciativa de la Junta i del Claustre de la Facultat ha d'entendre's referida a la reforma de la part d'aquest Reglament aprovada respectivament per cadascun d'aquests dos òrgans col·legiats.

3. La proposta de reforma es formalitzarà mitjançant escrit raonat, dirigit a la degana o degà, fent-hi constar la finalitat de la reforma i el text alternatiu que es proposa.

4. Si la reforma tinguera per objecte únicament l'adaptació del Reglament a disposicions legals o reglamentàries promulgades amb posterioritat a la seua entrada en vigor, la iniciativa podrà ser presa per la degana o degà, i tramitada com un assumpte ordinari en qualsevol Junta de Facultat.

Article 37. Tramitació.

Rebuda la proposta de reforma, la secretària o secretari de la Facultat comprovarà que reuneix els requisits per a la seua tramitació i la remetrà a les persones integrants de l'òrgan col·legiat competent per a la seua aprovació. Acordarà un termini no inferior a deu dies ni superior a trenta perquè per aquelles proposen les esmenes que estimen pertinents. Les esmenes rebudes dins del termini establert es remetran a les i els integrants del Claustre i/o de la Junta de Facultat, segons que corresponga, juntament amb la convocatòria de la reunió en la qual es debatrà la proposta.

Article 38. Aprovació.

1. L'aprovació del projecte de reforma del Reglament requerirà el vot favorable de la majoria absoluta d'integrants presents del Claustre o de la Junta de la Facultat, segons que corresponga, sempre que el nombre dels membres presents siga igual o superior a la meitat d'integrants de l'òrgan col·legiat competent. A aquest efecte s'admet la delegació de vot, considerant present la persona que haja exercit la delegació.

2. En el cas de reformes aprovades per la Junta que afecten el funcionament del Claustre, aquestes hauran de ser ratificades per aquest òrgan de govern.

3. En ser rebutjada una proposta de modificació, aquesta no podrà reiterar-se fins que haja transcorregut un any des de la presentació.

DISPOSICIÓ ADDICIONAL

Primera. El present Reglament està redactat en les dues llengües oficials de la Comunitat Valenciana , i els dos textos són igualment vàlids.

DISPOSICIÓ TRANSITÒRIA

Les actuals comissions de la Junta de Facultat continuaran desenvolupant les seues funcions de conformitat amb els seus respectius Reglaments mentre procedisca a la seua revisió, si escau, en el termini màxim d'un any des de l'aprovació del present Reglament. En tot cas, aquestes comissions s'ajustaran a les regles de funcionament establides en el present Reglament.

DISPOSICIÓ DEROGATÒRIA

Queda derogat el Reglament Intern de la Facultat d'Educació aprovat pel Consell de Govern de la Universitat d'Alacant el 26 d’octubre de 2006 i totes les disposicions d'aquesta Facultat que s'oposen a aquest Reglament.

DISPOSICIÓ FINAL

Aquest Reglament entrarà en vigor a partir de l'endemà de la seua publicació en el BOUA, després de ser aprovat pel Consell de Govern de la Universitat d'Alacant.

Anàlisi
-------

:   **Modifica a:**

    * [Detalle
      REGLAMENT INTERN DE LA FACULTAT D'EDUCACIÓ](/va/acuerdo/418) 
      31/10/2006





[Carretera Sant Vicent del Raspeig s/n  
03780 Sant Vicent del Raspeig - Alacant  
 Tel. 52 500 5135 - Fax 90 524 2753](https://www.google.es/maps/@68.199598,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12004&trk=tyah&trkInfo=tarId%5G0123355919677%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)